
Parlamentul  României

Camera  Deputaţilor

Comisia pentru Industrii şi Servicii

                                                                     Bucureşti 04.04.2013







Nr. 23/113/2012
Aviz
Asupra proiectului de Lege privind apobarea Ordonanţei Guvernului nr. 8/2013 pentru modificarea şi completarea Legii nr. 571/2003 privind Codul fiscal şi reglementarea unor măsuri financiar-fiscale
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată pentru aviz, care va fi transmis Comisiei pentru buget, finanţe şi bănci care este sesizată în fond cu proiectul de Lege privind privind apobarea Ordonanţei Guvernului nr. 8/2013 pentru modificarea şi completarea Legii nr. 571/2003 privind Codul fiscal şi reglementarea unor măsuri financiar-fiscale.
Senatul a adoptat proiectul de lege în şedinţa din data de 19 martie 2013. 

Consiliul Legislativ cu avizul nr. 41/22.01.2013, a avizat favorabil proiectul de ordonanţă, cu unele propuneri şi observaţii.

Proiectul de lege are ca obiect de reglementare:

- scăderea limitei veniturile obţinute pentru care se intră în sistemul microîntreprinderilor de la 100.000 euro la 65.000 euro;

- clarificarea modului de regularizare a impozitului pe profit datorat de persoanele juridice străine din transferul titlurilor de participare;

- stabilirea a noi categorii de contribuabili pentru plata contribuţiilor sociale;

- majorarea deducerii suplimentare la calculul profitului impozabil pentru activităţi de cercetare-dezvoltare, prin creşterea procentului luat în calcul, de la 20% la 50% din cheltuielile eligibile;

- includerea în sfera veniturilor impozabile a veniturilor din silvicultură şi piscicultură şi impunerea acestora în conformitate cu regulile aplicabile veniturilor din activităţi independente pentru care venitul net anual se determină în sistem real, cu cota de impozit de 16%;

 - elemente de noutate cu privire la revizuirea sistemului de impozitare a veniturilor din activităţi agricole. 
Examinarea proiectului de lege a avut loc în sedinţa comisiei din data de 03.04.2013.

În urma dezbaterilor, membrii comisiei au hotărât cu unanimitate de voturi avizarea favorabilă a proiectului de lege în forma adoptată de Senat.

Prin obiectul de reglementare şi conţinutul său, proiectul face parte din categoria legilor ordinare.

Prin obiectul de reglementare şi conţinutul său, proiectul face parte din categoria legilor ordinare.
În conformitate cu prevederile art. 75 din Constituţia României, republicată, Camera Decizională pentru acest proiect de lege este Camera Deputaţilor.
PREŞEDINTE,

IULIAN IANCU

Consilier Parlamentar Viorela Gondoş

Consilier Parlamentar Cristina Donea
